"În Obcini, la bloc, la parter, erau șase apartamente unde funcționau două grădinițe cu 20 de grupe în care erau cîte 48 de copii. Imaginați-vă o sufragerie de 20 de metri pătrați mobilată cu scaune, cu măsuțe, sau un dormitor de 10 metri cu 35 de copii. Doamnele educatoare au depus eforturi extraordinare. Acum avem șapte săli și 260 de copii. Avem șapte grupe dimineața și cinci după amiaza. Din păcate nu putem să-i primim pe toți dimineața, așa cum prevede legislația, dar avem promisiunea că se va extinde grădinița. Se va cumpăra un teren și se va face o clădire în spatele grădiniței, ca să funcționeze toate grupele dimineața. Fiecare sală are mobilier modern, aparat de aer condiționat, aparat de purificat aerul, videoproiector, tablă inteligentă, jucării moderne, totul este modern". Așa a declarat, la Radio Top, Maria Todereanu, directoarea Grădiniței cu Program Normal "Obcini", cu ocazia împlinirii a 15 ani de la mutarea grădiniței în casă nouă. Felicitări pentru toți cei care au făcut ca grădinița din Obcini să fie una foarte modernă, foarte căutată de părinți și foarte apreciată de copiii de ieri și de azi.